ครม.ไฟเขียวคลังตั้งกองทุน Start Up 3 พันลบ.-ตั้งคกก.กำหนดยุทธศาสตร์
ครม.ไฟเขียวตั้งกองทุน Start Up 3 พันลบ.โดยเป็นการดำเนินงานร่วมกันระหว่างกองทุนรวมวายุภักษ์ และธนาคารกรุงไทย จำกัด (มหาชน) หรือ KTB โดยกองทุนฯ ดังกล่าว มีหน้าที่ในการออกนโยบายเกี่ยวกับวิสาหกิจเริ่มต้น
10 ก.พ. 2559

นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ที่ประชุมคณะรัฐมนตรีวานนี้ (9 ก.พ.) ได้มีมติเห็นชอบมาตรการส่งเสริมวิสาหกิจเริ่มต้น โดยมีการแต่งตั้งคณะกรรมการส่งเสริมวิสาหกิจเริ่มต้นแห่งชาติ (National Start Up Committee) ซึ่งมีนายสมชัย สัจจพงษ์ ปลัดกระทรวงการคลังเป็นประธาน และประกอบด้วยผู้แทนจากภาครัฐและผู้ทรงคุณวุฒิร่วมกันกำหนดยุทธศาสตร์หลัก (Grand Strategy) เพื่อมุ่งเน้นการแก้ไขปัญหาวิสาหกิจเริ่มต้น (Start Up) ของประเทศใน 4 ประเด็นหลัก
ประกอบด้วย 1) การส่งเสริมให้วิสาหกิจเริ่มต้น (Start Up) สามารถเข้าถึงแหล่งเงินทุนได้เพิ่มมากขึ้น  2) การสนับสนุนวิสาหกิจเริ่มต้น (Start Up) ให้มีความพร้อมในการทำธุรกิจเชิงพาณิชย์  3) การส่งเสริมองค์ความรู้ด้านการเป็นเจ้าของกิจการ (Entrepreneurship)  และ 4) การบูรณาการความร่วมมือระหว่างหน่วยงานที่เกี่ยวข้องกับการสนับสนุนวิสาหกิจเริ่มต้น (Start Up)
พร้อมกันนี้ ยังให้มีการจัดตั้งกองทุนร่วมลงทุนกับวิสาหกิจเริ่มต้น (Start Up) วงเงินลงทุน 3 พันล้านบาท โดยเป็นการดำเนินงานร่วมกันระหว่างกองทุนรวมวายุภักษ์ และธนาคารกรุงไทย จำกัด (มหาชน) หรือ KTB โดยกองทุนฯ ดังกล่าว มีหน้าที่ในการออกนโยบายเกี่ยวกับวิสาหกิจเริ่มต้น เช่น การขึ้นทะเบียนวิสาหกิจเริ่มต้น, การจัดหาแหล่งเงินทุน, การบ่มเพาะ ดูแลให้คำปรึกษา, การจัดเวทีประกวดวิสาหกิจเริ่มต้นระดับชาติ เป็นต้น
 
 